In nomine sanctæ et individuæ trinitatis. Authenticorum religionem virorum et exempla desiderantes imitari, sanctæ matris ecclesiæ continua procuratione honestatibus et utilitatibus debent incessanter invigilare quicumque filii Dei, cui soli sola desponsata est ecclesia, appellari cupiunt et esse; illis vero maxime quibus divina dispensatione datum est vices sponsi circa ecclesiam gerere, quatenus pater familias cum redierit redarguens eos de pigritia servitutis sibi commissæ non condempnet, sed conlaudans pro multiplicato fenore dicat eis: «euge servi boni et fideles venite, et in gaudium Domini vestri intrantes mercedem laboris multiplicatam accipite.» Quapropter ego Rainardus, summi et omnipotentis Dei deliberatione, cujus ad imperium substantia flectitur omnis, Lingonensis ecclesiæ pontificali cathedra sublimatus, ecclesiarum mihi commissarum augmentis non satis, sed prout humana sarcina permisit, operam dans, Hunaldi abbatis ecclesiæ Tonodorensis dicatæ in honorem S. Michaëlis archangeli, petitionibus necnon humillimis flagitationibus fratrum ibidem Deo assidue famulantium, ob remedium animæ meæ adquiescere dignum æstimans, divino instinctu nostrorumque consensu fidelium clericorum et laïcorum, concessi ad mensam prædictorum fratrum ecclesiam in Tornodorensi comitatu sitam, in honore S. Columbæ virginis consecratam, cum omnibus appenditiis suis, perpetuo jure possidendam, ea conditione ut singulis annis anniversarium meum celebrent. Verum quoniam hominum testimoniis non satis est credendum, cito enim humana memoria præterit, scriptum inde fierit jussi, cui etiam interponere dignum censui me, per crucifixum ex auro et argento compositum, hæc dedisse, bannumque meum et anathema super eum qui in hiis aliquam calumpniam intulerit, imposuisse. Ut autem scriptura firmior haberetur manu propria firmavi, firmandamque aliis tradidi. S. ERARDI decani, S. GIBUINI archidiaconi, S. AMALRICI archidiaconi, S. ROGERII archid., S. GIRARDI archidiaconi, S. HERLERII archidiaconi, S. WARNERII archidiaconi, S. WILELMI comitis, S. RAINALDI filii ejus, S. LAMBERTI, S. ROBERTI. Acta sunt hæc Lingonis anno ab incarnatione Domini millesimo sexagesimo octavo, regnante Philippo rege anno octavo, indictione VI. Ego Gozelinus cancellarius manu propria subscripsi.